LV Eiropas Savienības Oficiālais Vēstnesis L 282/41

EBTA UZRAUDZĪBAS IESTĀDES LĒMUMS

Nr. 245/09/COL

(2009. gada 27. maijs)

par iespējamu nelikumīgu valsts atbalstu uzņēmumam NordBook AS (iepriekš Rotanor Bokproduksjon AS) (Norvēģija)

EBTA UZRAUDZĪBAS IESTĀDE (1),

ņemot vērā Līgumu par Eiropas Ekonomikas zonu (2) un jo īpaši tā 61. līdz 63. pantu un 26. protokolu,

ņemot vērā nolīgumu starp EBTA valstīm par Uzraudzības iestādes un Tiesas izveidi (3) un jo īpaši tā 5. un 24. pantu un 3. protokolu,

tā kā:

1. PROCEDŪRA

Advokatfirmaet Grenland2005. gada 30. septembra vēstulē (pasākums Nr. 344941) Bokbinderiet Johnsen AS (turpmāk tekstā “sūdzības iesniedzējs”) vārdā iesniedza sūdzību par Skien pašvaldības iespējamu atbalsta piešķiršanu uzņēmumam Rotanor Bokproduksjon AS (turpmāk tekstā “Rotanor”).

Saskaņā ar sūdzības iesniedzēja sniegto informāciju Skien pašvaldība ir piešķīrusi valsts atbalstu ar Skien pašvaldībai piederošas sabiedrības ar ierobežotu atbildību Kontorbygg AS (turpmāk tekstā “Kontorbygg AS”) starpniecību, noslēdzot pārdošanas un atpakaļnomas vienošanos ar Rotanor.

Iestāde 2006. gada 31. janvāra vēstulē (pasākums Nr. 353861) pieprasīja papildu informāciju no Norvēģijas iestādēm.

Valsts pārvaldes un reformu ministrijas 2006. gada 13. marta vēstulē (pasākums Nr. 367150) Norvēģijas iestādes atbildēja uz informācijas pieprasījumu.

Iestāde 2007. gada 16. marta vēstulē (pasākums Nr. 409639) pieprasīja papildu informāciju par četriem papildu jautājumiem. Norvēģijas iestādes atbildēja 2007. gada 19. aprīļa vēstulē (pasākums Nr. 418736).

Valsts pārvaldes un reformu ministrija 2008. gada 11. marta vēstulē informēja Iestādi, ka Nedre Telemark apgabaltiesa 2008. gada 27. februārī ir pasludinājusi NordBook AS (iepriekš Rotanor Bokproduksjon AS, turpmāk tekstā “NordBook”) par bankrotējušu un ka īpašums 2008. gada 27. februārī ir nodots tiesas administrēšanā (pasākums Nr. 469070).

Iestāde 2008. gada 4. novembra vēstulē (pasākums Nr. 496785) nosūtīja Norvēģijas iestādēm informācijas pieprasījumu par papildu informāciju attiecībā uz īpašumu un bankrota procedūru. Norvēģijas iestādes atbildēja 2008. gada 1. decembra vēstulē (pasākums Nr. 500279).

Iestāde 2009. gada 4. marta vēstulē (pasākums Nr. 511286) informēja sūdzības iesniedzēju par savu nodomu slēgt lietu. Sūdzības iesniedzējs atbildēja 2009. gada 30. marta vēstulē (pasākums Nr. 513907). Papildu informācija no sūdzības iesniedzēja tika saņemta 2009. gada 23. aprīļa vēstulē (pasākums Nr. 516392).

2. IESPĒJAMĀ ATBALSTA SAŅĒMĒJS

Rotanor bija Dānijas uzņēmuma Nørhaven AS meitasuzņēmums. Uzņēmums izveidots 2000. gada rudenī, kad Nørhaven iegādājās uzņēmumu Kr. Johnsen Grafiske Senter AS un nomainīja nosaukumu uz Rotanor. Uzņēmums darbojās grāmatu un citu publikāciju iespiešanas un iesiešanas tirgū. Uzņēmums atradās Skien Norvēģijā.

Nørhaven 2004. gada aprīlī iegādājās Gjøvik atrodošos ražošanas uzņēmumu AiT AS. Tad AiT un Rotanor darbības kopā pārvietoja uz Skien un apvienoja jaunā uzņēmumā ar nosaukumu NordBook.

Nedre Telemark apgabaltiesa 2008. gada 27. februārī pasludināja NordBook par bankrotējušu, un īpašums tajā pašā dienā tika nodots tiesas administrēšanā. Līdz 2008. gada decembrim bankrota procedūra bija gandrīz pabeigta, un visi uzņēmuma aktīvi tiks neatkarīgi likvidēti. Nenodrošinātiem kreditoriem netiks izmaksātas dividendes, un nav tiesību un saistību pārņēmēja uzņēmuma.

3. IESPĒJAMĀ VALSTS ATBALSTA APRAKSTS

Saskaņā ar sūdzības iesniedzēja sniegto informāciju iespējamais valsts atbalsts Rotanor tika piešķirts labvēlīgas pārdošanas un atpakaļnomas vienošanās veidā ar Skien pašvaldībai piederošu uzņēmumu Kontorbygg. Saskaņā ar sūdzību šī vienošanās netika noslēgta, ievērojot tirgus noteikumus.

Saskaņā ar Norvēģijas iestāžu sniegto informāciju Nørhaven vēlējās centralizēt savu ražošanu, pārvietojot to vai nu uz Skien, vai Gjøvik, un sāka sarunas ar abu pašvaldību pilsētas domēm. Skien pašvaldība (turpmāk “pašvaldība”) piedāvāja iegādāties Rødmyrlia 40 īpašumu ar nosacījumu, ka NordBook nomā īpašumu atpakaļ uz ilgāku laikposmu ar nodomu turpmāk attīstīt savu uzņēmējdarbību Skien. Pašvaldības pilsētas dome 2004. gada 4. novembrī nolēma piešķirt 40 miljonus Norvēģijas kronu Kontorbygg AS (turpmāk tekstā “Kontorbygg”) pamatkapitālā, lai iegādātos īpašumu.

Lai noteiktu nomas maksas tirgus cenu un īpašuma pārdošanas vērtību, pašvaldība nolīga licencētu īpašuma vērtētāju. Vērtētāja ziņojums ir datēts 2004. gada 18. jūnijā. Saskaņā ar šo ziņojumu Rødmyrlia 40 kā nomas objekta tirgus cena tika lēsta NOK 4 333 600 apmērā gadā, ieskaitot gada izmaksas. Īpašuma kā pārdošanas objekta tirgus cena tika aprēķināta, pamatojoties uz gada nomas maksu, un lēsta NOK 36 000 000 apmērā.

Kontorbygg iegādājās īpašumu par NOK 34 465 000, kas ir aptuveni 96 % no vērtētāja noteiktās cenas (NOK 36 000 000). Tomēr Kontorbygg iekasēja no Rotanor tikai gada nomas maksu NOK 2 400 000 apmērā, kas veido 54 % no vērtētāja noteiktās cenas (NOK 4 433 600). Tādējādi, lai gan ēka tika iegādāta par cenu, kas ir tuva novērtējumā noteiktajai vērtībai, nomas maksa bija ievērojami mazāka nekā tā, kas izrietēja no pašvaldības pieprasītās vērtības noteikšanas.

4. NOVĒRTĒJUMS

Tas, ka pārdošanas cena bija tuva novērtējumā noteiktajai vērtībai, bet nomas maksa bija ievērojami mazāka nekā novērtējumā noteiktā vērtība, ir skaidra norāde uz to, ka tika piešķirts nelikumīgs valsts atbalsts.

Iespējamā atbalsta saņēmējs NordBook (iepriekš Rotanor) ir beidzis pastāvēt, un tā aktīvi tiks neatkarīgi likvidēti bankrota procedūrā, kas sākta 2008. gada februārī.

Iestāde uzskata NordBook par neatkarīgu uzņēmumu valsts atbalsta noteikumu piemērošanas nolūkā. Iespējamais atbalsts ir tieši saistīts ar NordBook darbību Norvēģijā, proti, tā telpām Skien.

Turklāt, tā kā NordBook aktīvi tiks neatkarīgi likvidēti un nebūs tiesību un saistību pārņēmēja uzņēmuma, Iestāde secina, ka, ja NordBook (iepriekš Rotanor) būtu piešķirts valsts atbalsts, šis atbalsts vairs nerada kropļojošu ietekmi un nav devis priekšroku uzņēmuma aktīvu pircējam (4). Tādējādi pat tad, ja būtu piešķirts nelikumīgs valsts atbalsts, uzņēmumam NordBook piešķirtā atbalsta atgūšana nebūtu iespējama (5).

Uzņēmums ir izbeidzis visu saimniecisko darbību, un nav tiesību un saistību pārņēmēja uzņēmuma. Šajos apstākļos Iestādes lēmumam par attiecīgo pasākumu klasificēšanu par atbalstu un par to saderību ar EEZ līgumu nebūtu praktisku seku (6). Rezultātā nav lietderīgi turpināt Uzraudzības un Tiesas nolīguma 3. protokola II daļā paredzēto procedūru attiecībā uz šiem pasākumiem.

5. SECINĀJUMS

Pamatojoties uz iepriekš izklāstītajiem apsvērumiem, Iestāde uzskata, ka procedūra pret NordBook nav lietderīga,

IR PIEŅĒMUSI ŠO LĒMUMU.

1. pants

Ar šo izbeidz procedūru, kas uzsākta saskaņā ar Uzraudzības un Tiesas nolīguma 3. protokola II daļas 10. pantu par iespējamu nelikumīgu valsts atbalstu, kas piešķirts uzņēmumam NordBook (iepriekš Rotanor).

2. pants

Šis lēmums ir adresēts Norvēģijas Karalistei.

3. pants

Autentisks ir tikai teksts angļu valodā.

Briselē, 2009. gada 27. maijā EBTA Uzraudzības iestādes vārdā – priekšsēdētājs Per SANDERUD kolēģijas loceklis Kurt JAEGER

(1) Turpmāk tekstā “Iestāde”.

(2) Turpmāk tekstā “EEZ līgums”.

(3) Turpmāk tekstā “Uzraudzības un Tiesas nolīgums”.

(4) Skatīt Lietu C-390/98 H.J. Banks & Co. Ltd pret The Coal Authority and Secretary of State for trade and Industry (2001.) ECR I-6117, 77. punkts, un Lietu C-277/00 Vācija pret Komisiju (2004.) ECR I-3925, 5. kopsavilkums.

(5) Komisijas Lēmums 2008/141/EK par pasākumiem, ko Spānija īstenojusi par labu IZAR, Lieta C 47/03 (OV L 44, 20.2.2008., 33. lpp.) un Komisijas Lēmums 2006/238/EK par pasākumu, ko īstenojusi Francija attiecībā uz uzņēmumu Mines de potasse d’Alsace, Lieta C 53/2000 (OV L 86, 24.3.2006., 20. lpp.).

(6) Skatīt 5. zemsvītras piezīmi.